Topfigur fra Colliers til KPC
Torben Nielsen fra Colliers International forlader stillingen som nordisk direktør for at blive direktør i et nyt KPC-selskab.
En af Colliers Internationals mest markante skikkelser i Danmark er Torben Nielsen fra Aalborg. Han stopper fra 1.november i selskabet, hvor han igennem de seneste 18 år har haft forskellige topposter.
For fremtiden skal han arbejde for KPC, der er landsdækkende entreprenør og udvikler med hovedkontor i Herning. Torben Nielsens nye job omhandler udvikling af store industrigrunde til byformål i Danmarks største byer, hvilket han har masser af erfaring med fra sit tidligere virke.
I det fremtidige job får han titel af direktør i et nyoprettet selskab, der ejes ligeligt af KPC og ham selv.
"KPC har som en af de få developere klaret sig igennem krisen med penge på lommen. Jeg kan godt lide stilen i KPC, der ikke bruger de store armbevægelser, og jeg er overbevist om, at vi får et godt samarbejde" udtaler Torben Nielsen.
KPC ønsker Torben Nielsen velkommen, og ser ligeledes frem til et frugtbart samarbejde.